28.2.2013 SM072:00/2011

**Ulkomaalaisten säilöönottoa koskevien säännösten tarkistaminen**

Aika: 26.2.2013, klo: 9.00-12.00

Paikka: Sisäasianministeriö, Vuorikatu 20 A, kh Direktiivi

Osallistujat: Sirkku Päivärinne, puheenjohtaja SM/MMO

Camilla Busck-Nielsen OM

Martti Ant-Wuorinen SM/RVLE

Joni Länsivuori SM/PO

Marko Savolainen Poliisihallitus

Johanna Räty Maahanmuuttovirasto

Pekka Nuutinen Metsälän säilöönottoyksikkö

Jutta Gras SM/MMO

Tero Mikkola SM/MMO

Tiina Palonen-Roihupalo, sihteeri SM/MMO

1. Kokouksen avaus

Puheenjohtaja avasi kokouksen ja toivotti osallistujat tervetulleiksi kokoukseen.

2. Sähköinen valvonta

Ulla Mohell oikeusministeriöstä piti esityksen sähköisestä valvonnasta seuraamusjärjestelmässä. Valvonta voi perustua RF-tekniikkaan perustuvaan seurantaan, jolloin kotona on vastaanotin, seurantalaite jalassa tai kädessä. Valvonta edellyttää puhelinlinjan tai gsm-liittymän. Satelliittipaikannukseen (GPS) perustuvassa valvonnassa vyötäröllä on GPS-paikannuslaite. RF- ja GPS- valvonta voidaan myös yhdistää. Valvontarangaistuslaki astui voimaan 1.11.2011 ja laissa on täsmälliset säännökset sisällöistä, edellytyksistä, täytäntöönpanosta, velvollisuuksista, rikkomuksista, toimivaltuuksista ja valvonnasta. Parhaillaan HE laiksi valvotusta koevapaudesta on käsittelyssä eduskunnassa. Kokemukset sähköisestä valvonnasta ovat pääsääntöisesti hyviä. Sähköinen valvonta on muun muassa säästänyt kustannuksia, sillä kustannukset ovat noin kolmasosa vankipäivän hinnasta.

Sähköisessä valvonnassa ulkomaalaislain nojalla kiinniotettujen valvonnassa Mohell näkisi olennaisena valvonnan intensiivisyyden ja valvontakeinojen määrittelyn samoin kuin muun toiminnan sisällön ja liikkumisen rajoitusten määrittelyn. Täsmällisten lakisäännösten lisäksi hän korosti henkilökohtaista valvontaa, tukea ja ohjausta. Laiteprosessi (kilpailutus, neuvottelut, sopimukset ja laitteiden vuokraus) on haasteellinen. Olennaista on keskusvalvonnan järjestäminen sekä panostus henkilöstön koulutukseen.

Marko Savolaisen mukaan tulee olla tarkkaan profiloituna, keihin sähköinen valvonta sopii. Lievennys keinoihin aiheuttaa poliisille lisää töitä. Mohell painotti aina tehtävää riskiarviointia. Pekka Nuutinen muistutti vuorokauden säilöyksikössä maksavan 180 euroa, säilötoiminnan lisärahoituksen puuttuessa tulisi tarkastella selkeästi edullisemmista vaihtoehdoista saatavia hyötyjä. Asia liittyy myös strategiseen keskusteluun sopivasta hallinnonalasta. Joni Länsivuori korosti painetta vaihtoehtojen löytymiselle. Puheenjohtaja nosti esiin kysymyksen, kuinka suuri osa esimerkiksi perheet ja alaikäiset, voitaisiin sijoittaa vaihtoehtoisiin turvaamisjärjestelmiin.

3. Säilöön otettujen kohtelusta ja säilöönottoyksiköstä annetun lain muutostarpeet

Käytiin yksityiskohtaisesti läpi luonnosta alustavista muutoksista. Pohdittiin muun muassa sitä, kattaako 1 §:n nykyinen muotoilu lain tarkoituksesta säilöönotetut henkilöt myös korvaavissa tiloissa. Pekka Nuutinen kertoi säilöönottoyksikön järjestyssääntöjen (3 a §) käytännössä olleen informaation antamista. Päätettiin, että Metsälän säilöönottoyksikkö ja Maahanmuuttoviraston vastaanottoyksikkö laativat yhteistyössä järjestyssääntöluonnosta, joka auttaa hahmottamaan lain valmistelua. Järjestyssääntöissä tulisi olla tasapaino oikeuksien ja velvollisuuksien sekä henkilöstön ja asiakkaiden välisessä suhteessa.

6 §:ään liittyen keskusteltiin vierailuista säilöönottoyksikköön. Paluudirektiivissä komission näkemys on ollut, että direktiivin edellytykset eivät Suomessa toteudu: kansalaisjärjestöillä tulee olla oikeus vierailla säilöönottoyksikössä. Todettiin, että relevantteja järjestöjä ei ole syytä olla päästämättä vierailemaan, mutta esiin nousi kysymys siitä, mitkä ovat relevantteja järjestöjä. Puhelimen käyttö (7 §) tulee päivittää ja kuvata tarkemmin, mitä viestintävälineet nykymaailmassa merkitsevät. Poliisihallitus piti tärkeänä, että vaikka pääajatuksena on oikeus pitää yhteyttä, alussa puhelimen käyttöä tulisi voida rajoittaa tietyillä edellytyksillä. EOA:n joulukuussa 2011 tekemä tarkastus Metsälään on keskeinen muutoksia tehtäessä. Voimassaolevat pykälät eivät ole riittäviä järjestyksen ja turvallisuuden ylläpitämiseen. Käytännössä on tilojen tarkastamisen osalta sovellettu vastaanottolakia, mihin säilölaki antaa mahdollisuuden. Kantaa tulee ottaa myös siihen, voivatko vartijat olla muuta kuin virkasuhteessa. Lisäksi on ennakoivasti huomioitava se, että järjestelmä toimisi eri profiileille.

4. Muut asiat

Puheenjohtaja kertoi, että Ruotsin ehdotus säilöönotosta ja sen vaihtoehdoista tutkimusaiheeksi EMV:ssä tälle vuodelle ei mennyt läpi. Ruotsi harkitsee aiheen ehdottamista uudelleen, mutta tällöin tutkimus olisi vuoden 2014 tutkimusohjelmassa eikä siten ehkä niin hyvin aikataulun vuoksi hankkeen hyödynnettävissä.

Todettiin, että OM:n videoneuvottelun käytön kehittämistä selvittäneen työryhmän mietintö on julkaistu, ja se toimitettaneen lausunnolle kokouksessa läsnä oleville tahoille. Mietinnössä ehdotetaan videoneuvottelun käyttöön ottamista myös säilöön ottamista ja säilössäpidon jatkamista koskevissa oikeudenkäynneissä. Pekka Nuutinen esitti, että tehtäisiin simulaatiomalli säilöönotto-oikeudenkäyntien kehittämisestä videoyhteyden avulla. Puheenjohtaja totesi, että eri tahojen tulisi tutkia ehdotus omasta puolestaan.

Keväällä järjestetään vielä kaksi kokousta. Poliisihallitus on informoinut kokousajankohtien epäsopivuudesta. Ensi kokous järjestetään tämänhetkisen tiedon mukaan 16.4., jolloin tarkoituksena on käydä läpi luonnosta säilöönottoyksikön järjestyssäännöiksi sekä jatkotyöstää säilölain ja ulkomaalaislain muutoksia.

JAKELU Työryhmän jäsenet ja varajäsenet

TIEDOKSI Ministeri Räsänen

Valtiosihteeri Anttoora

Kansliapäällikkö Nerg

Erityisavustajat Nahkala ja Andersson

MMO esittelijät